Førhen rykkede det ikke det store i Superligaklubbernes husholdningsbudget, hvis man ville skyde en klage afsted til Superligaens Disciplinærinstans.

En tusse, 1.000 kroner, går den så går den. Sådan forholder det sig ikke længere.

Klubberne og Divisionsforeningen blev nemlig, forud den igangværende sæson, enige om at hæve prisen, så man ikke længere bare klager, hvis man føler, at man måske kunne have en sag. Disciplinærinstansens tid og ressourcer skal i stedet bruges med omhu, og derfor koster det nu 25.000 kroner, hvis man vil have prøvet sine argumenter for en fejldom.

Formand for Divisionsforeningen, Claus Thomsen, oplyser, at klubberne selv har været opsøgende i arbejdet for at få lagt en dæmper på de mange klager.

- Klubberne har ønsket en effektivisering, så der kan komme hurtigere afgørelser på klager. For at det skal ske, så skal der frigives ressourcer, for der blev brugt for meget tid på ting, som ikke burde fylde.

- Der har nok været en vis kultur for at klage, hvis man så muligheden for det, og det er vel den tendens, man vil til livs. Faktum er, at der var for mange klager over eksempelvis gule kort, og det skulle bringes ned, siger Claus Thomsen.

Oversigt over klager seneste to sæsoner Protester over gule kort: 18 Protester over røde kort: 10 Protester over manglende udfyldelse af holdkort: 3 Protester over forkert afvikling af straffesparkskonkurrence i Pokalturneringen: 1

Tænker sig om en ekstra gang

Da FC Nordsjælland i midten af august klagede over en udvisning til Kian Hansen, anførte klubben således i klagen til Disciplinærinstansen, at det øgede depositum var noget, som skulle vendes internt, før klagen blev sendt afsted.

Hvilket sådan set også var hele meningen med at få sat prisen op, siger FC Nordsjællands direktør, Søren Kristensen, der selv var med til at stemme forslaget igennem.

- Det er klart, at man går tingene igennem en ekstra gang, når beløbet er så signifikant. Når det koster mere, så skal man også være mere sikker i sin sag. Jeg har selv været med til at stemme for forslaget, og jeg synes, det er godt, at man nu skal se tingene ordentligt igennem og ikke bare klager over små gule kort,

Synes I i FC Nordsjælland, at der er for mange, som har klaget over småting?

- Vi har i hvert fald haft en Disciplinærinstans under meget pres, så derfor valgte vi også at sige, at der skal være ræson i det. Der skal være en god balance mellem antallet af klager, og hvad det koster at drive sådan et system, siger Søren Kristensen.

Lidt for stor stigning

Hos et af Superligaens mindste budgetter i Hobro har man ikke de store indvendinger mod det nye tiltag.

Men 25.000 kroner har ikke nødvendigvis samme betydning i toppen af Superligaen, som det har i bunden, siger sportschef i Hobro, Jens Hammer Sørensen.